Η αγάπη του γκάνγκστερ

Η αγάπη του γκάνγκστερ (Πρωτότυπος τίτλος: This Gun for Hire) είναι Αμερικανικό αστυνομικό φιλμ νουάρ του 1942 σε σκηνοθεσία Φρανκ Τατλ και σενάριο των Άλμπερτ Μαλτζ και Γουόλτερ Μπέρνετ, βασισμένο στο μυθιστόρημα του 1936 Ένα όπλο για πούλημα του Γκράχαμ Γκρην.eMoviePoster.com Πρωταγωνιστούν οι: Άλαν Λαντ, Βερόνικα Λέικ και Ρόμπερτ Πρέστον.

Η ταινία αποτελεί το ντεμπούτο του Άλαν Λαντ σε πρωταγωνιστικό ρόλο και είναι η πρώτη από τις τέσσερις συνεργασίες του με τη Βερόνικα Λέικ. (Οι άλλες τρεις είναι Το γυάλινο κλειδί (1944), Η Γαλάζια Ντάλια (1946), και Σαϊγκόν (1948)).

Πλοκή
Στο Σαν Φρανσίσκο, ο Φίλιπ Ρέιβεν, ένας αμειβόμενος δολοφόνος, προσλαμβάνεται από τον Γουίλαρντ Γκέιτς για να σκοτώσει τον φαρμακοποιό και εκβιαστή Άλμπερτ Μπέικερ, και να ανακτήσει μια κλεμμένη χημική φόρμουλα. Ο Ρέιβεν μετά τη δολοφονία συναντάται με τον εργοδότη του για να του παραδώσει τα έγγραφα της φόρμουλας και να πληρωθεί. Ο Γκέιτς ο οποίος είναι διευθυντής εταιρείας χημικών, όμως τον πληρώνει με σημαδεμένα τραπεζογραμμάτια και στη συνέχεια επισκέπτεται το αστυνομικό τμήμα καταγγέλοντας τον Ρέιβεν ώστε η αστυνομία να τον συλλάβει. Ο Ρέιβεν μαθαίνει για την εξέλιξη αυτή καθώς και για την επικήρυξη του για 5000 δολάρια και αποφασίζει να εκδικηθεί τον Γκέιτς και το άγνωστο αφεντικό του. 

Ο αστυνομικός ντετέκτιβ Μάικλ Κρέιν, ο οποίος ταξιδεύει στο Σαν Φρανσίσκο για να επισκεφθεί τη φίλη του, την τραγουδίστρια νυχτερινών κέντρων Έλεν Γκράχαμ, αναλαμβάνει αμέσως την υπόθεση. 
Εντοπίζει και καταδιώκει τον Ρέιβεν, αλλά ο δολοφόνος καταφέρνει και ξεφεύγει.
Εν τω μεταξύ, ο Γκέιτς προσλαμβάνει την Έλεν για να εργαστεί στο νυχτερινό κέντρο διασκέδασης του στο Λος Άντζελες για να τραγουδά και εκτελεί μαγικά κόλπα. Στη συνέχεια, η Γκράχαμ μεταφέρεται από έναν οδηγό σε μια ανεπίσημη συνάντηση με τον γερουσιαστή Μπάρνετ, όπου μαθαίνει ότι ο Γκέιτς και η Nitro Chemical βρίσκονται υπό έρευνα ως ύποπτοι προδοσίας και στρατολογείται για να κατασκοπεύει τον Γκέιτς. 

Η Γκράχαμ και ο Γκέιτς επιβιβάζονται σε τρένο για το Λος Άντζελες, ακολουθούμενη από τον Ρέιβεν. Εντελώς τυχαία, ο Ρέιβεν και η Γκράχαμ κάθονται στην ίδια σειρά, ο ένας δίπλα στον άλλο. Το επόμενο πρωί, ο Γκέιτς ανησυχεί όταν τους βλέπει να κοιμούνται με το κεφάλι του Ρέιβεν να είναι στον ώμο της Γκράχαμ. Περνάει μπροστά στο τρένο για να ειδοποιήσει την αστυνομία, αλλά ο Ρέιβεν αναγκάζει την Έλεν να τον βοηθήσει για να ξεφύγει ξανά. Από το κλαμπ του Γκέιτς, η Γκράχαμ προσπαθεί να επικοινωνήσει με τον Κρέιν, αλλά αυτός έχει φύγει από το Σαν Φρανσίσκο για να επιστρέψει στο Λος Άντζελες.

Εκείνο το απόγευμα, ο Γκέιτς προσκαλεί την Έλεν στο αρχοντικό του στο Χόλυγουντ, όπου ο σοφέρ του, Τόμι τη χτυπάει και στη συνέχεια τη δένει και τη φιμώνει. Ο Κρέιν μαθαίνει από έναν φίλο της Έλεν στο κλαμπ που βρίσκεται η ίδια, πηγαίνει στο αρχοντικό του Γκέιτς ψάχνοντας την, αλλά ο Γκέιτς έχει ήδη φύγει. Ο Τόμι λέει στον Κρέιν ψευδώς ότι η Έλεν έχει φύγει πριν από δύο ώρες. Ενώ ο Κρέιν ρωτά τον Τόμι και κάνει ένα τηλεφώνημα στο ξενοδοχείο της Έλεν, ο Ρέιβεν φτάνει εκεί και κρύβεται έξω, όπου βλέπει τον Τόμι να αρπάζει το πορτοφόλι της Έλεν και να το πετά έξω, για να μην το δει ο Κρέιν. Ο Ρέιβεν συνειδητοποιεί ότι η Έλεν κινδυνεύει. 

Αφότου ο Κρέιν φεύγει, ο Ρέιβεν χτυπά τον Τόμι όταν ο σοφέρ αρνείται ότι η Έλεν είναι ακόμα εκεί. Ο Ρέιβεν ψάχνει το σπίτι και βρίσκει την Έλεν μέσα σε μια ντουλάπα και τη σώζει. Ο Τόμι ανακτά τις αισθήσεις του και ενημερώνει τον Γκέιτς στο κλαμπ του, όπου ο Κρέιν έφτασε μαζί του. 

Ο Ρέιβεν και η Έλεν έρχονται αντιμέτωποι με την αστυνομία καθώς μπαίνουν στο κλαμπ, οπότε ο Ρέιβεν αποφασίζει και παίρνει ως όμηρο την Έλεν. Απομακρύνονται από το κλαμπ και κρύβονται σε ένα παλιό κτίριο του σιδηροδρόμου, όπου η αστυνομία όμως τους εντοπίζει αλλά περιμένει να έρθει το φως της ημέρας για να συλλάβει τον Ρέιβεν.

Ο Ρέιβεν αποκαλύπτει στην Έλεν ότι ήταν ορφανός σε νεαρή ηλικία και μεγάλωσε από μια βίαιη θεία του. Μια μέρα, έσπασε τον καρπό του ενώ τον χτυπούσε και τη σκότωσε, όπου και φυλακίστηκε σε ένα αναμορφωτήριο. Η Έλεν του αποκαλύπτει ότι η χημική φόρμουλα που κατέχει είναι για την παρασκευή ενός δηλητηριώδους αερίου που η Nitro πουλάει στους Ιάπωνες και παρακαλεί τον Ρέιβεν να αποσπάσει μια υπογεγραμμένη ομολογία αντί να σκοτώσει τον Γκέιτς. Η Έλεν βοηθάει τον Ρέιβεν να ξεφύγει από την αστυνομία, ελπίζοντας ότι έκανε έκκληση στον πατριωτισμό του. Ωστόσο, ο Ρέιβεν παραβιάζει την υπόσχεσή του και σκοτώνει έναν αστυνομικό που σχεδόν κατάφερε να τον συλλάβει.

Ο Ρέιβεν καταφέρνει και φτάνει στη Nitro Chemical όπου οι υπάλληλοί της συμμετέχουν σε μια άσκηση και φορούν μάσκες αερίου, κρύβοντας τα πρόσωπά τους. Ο Γκέιτς ανήσυχος διατάζει τον Τόμι να φυλάει την πόρτα του. Ο Τόμι εντοπίζει τον Ρέιβεν και τον κυνηγά, αλλά εκείνος τον χτυπά. Ο Ρέιβεν μεταμφιέζεται με τη στολή του Τόμι και φορώντας τη μάσκα αερίου εκπλήσει τον Γκέιτς, αναγκάζοντάς τον να τον μεταφέρει στον πρόεδρο της εταιρείας, Άλβιν Μπρούστερ, τον πρωταγωνιστή της προδοσίας. Ο Ρέιβεν αμπαρώνεται μαζί τους όταν φτάνουν η αστυνομία και η Έλεν, και τους εξαναγκάζει να υπογράψουν ομολογία. Ο Μπρούστερ πεθαίνει από καρδιακή προσβολή ενώ προσπαθεί να σκοτώσει 
τον Ρέιβεν, ο οποίος στη συνέχεια σκοτώνει τον Γκέιτς. 
Ο Κρέιν κατεβαίνει στον όροφο από το εξωτερικό του κτιρίου χρησιμοποιώντας έναν ανελκυστήρα και ανταλλάσσει πυρά με τον Ρέιβεν, τραυματίζοντάς τον. Ο Ρέιβεν αρπάζει την ευκαιρία και σκοτώνει τον Κρέιν όταν βλέπει την Έλεν να βοηθά τον ντετέκτιβ. Άλλοι αστυνομικοί πυροβολούν θανάσιμα τον Ρέιβεν, αλλά ζει αρκετά ώστε να βεβαιωθεί η Έλεν ότι δεν την πρόδωσε και ότι κατάφερε να πάρει την ομολογία.

Διανομή ρόλων
 Άλαν Λαντ ως Φίλιπ Ρέιβεν
 Βερόνικα Λέικ ως Έλεν Γκράχαμ
 Ρόμπερτ Πρέστον ως Μάικλ Κρέιν 
 Λερντ Κρέγκαρ ως Γουίλαρντ Γκέιτς 
 Τάλι Μάρσαλ ως Άλβιν Μπρούστερ
 Μαρλ Λόρενς ως Τόμμι
 Όλιν Χάουλαντ ως Blair Fletcher
 Ρότζερ Ίμχοφ ως γερουσιαστής Μπάρνετ
 Πάμελα Μπλέικ ως Άννι
 Φρανκ Φέργκιουσον ως Άλμπερτ Μπέικερ 
 Βίκτορ Κίλιαν ως Ντρου
 Πατρίσια Φαρ ως Ρούμπι 
 Χάρι Σάνον ως Στιβ
 Τσαρλς Γουίλσον ως διοικητής αστυνομίας
 Μικαελ Ράσουμ ως Σλάκυ
 Μπερνάντιν Χέιζ ως Albert Baker's Secretary
 Μέρι Νταβένπορτ ως πωλήτρια
 Τσέστερ Κλατ ως Rooming House Manager 
 Τσαρλς Αρνφ ως Male Dressmaker
 Κλεμ Ντίβανς ως Scissor Grinder
 Λίντα Γκρέι ως γραμματέας του Γκέιτς 
 Βιρίτα Κάμπελ ως μικρό κορίτσι

Παραγωγή
Το μυθιστόρημα του Γκράχαμ Γκριν Ένα όπλο για πούλημα'' δημοσιεύθηκε στις ΗΠΑ το 1936, και αρκετά κινηματογραφικά στούντιο θεωρούσαν ότι απέκτησαν τα δικαιώματα για το βιβλίο. Αυτά περιελάμβαναν την 20th Century Fox και την Paramount Pictures. Η Paramount αγόρασε τα δικαιώματα το 1936 και ανακοίνωσε την Γκέρτρουντ Μίκαελ ως πιθανή πρωταγωνίστρια. Αργότερα εκείνο το έτος, το cast ανακοινώθηκε με τους Ακίμ Ταμίροφ, Ρέι Μίλαντ και Άιντα Λουπίνο, με τον Dore Schary να γράφει το σενάριο. Ωστόσο, η ταινία δεν δημιουργήθηκε παρά μόνο το 1941, με τον Φρανκ Τατλ να διορίζεται ως σκηνοθέτης. Η πλοκή του βιβλίου διατηρήθηκε ουσιαστικά αμετάβλητη, ενώ ο τόπος που διαδραματίζεται η υπόθεση μετακινήθηκε από τον αρχικό Ευρωπαϊκό και Βρετανικό στις Ηνωμένες Πολιτείες.

Παραπομπές

Εξωτερικοί σύνδεσμοι



Κατηγορία:Ταινίες του 1942
Κατηγορία:Φιλμ νουάρ
Κατηγορία:Αμερικανικές ταινίες της δεκαετίας 1940
Κατηγορία:Αγγλόφωνες ταινίες
Κατηγορία:Ταινίες σε σκηνοθεσία Φρανκ Τατλ
Κατηγορία:Ταινίες γυρισμένες στο Λος Άντζελες
Κατηγορία:Αμερικανικές ασπρόμαυρες ταινίες
Κατηγορία:Αμερικανικές αστυνομικές θρίλερ ταινίες
Κατηγορία:Ταινίες βασισμένες σε βρετανικά μυθιστορήματα
Κατηγορία:Αμερικανικές αστυνομικές δραματικές ταινίες
Κατηγορία:Ταινίες παραγωγής Paramount Pictures
Κατηγορία:Ταινίες παραγωγής Universal Pictures
Κατηγορία:Ταινίες τοποθετημένες στο Σαν Φρανσίσκο
Κατηγορία:Ταινίες τοποθετημένες στο Λος Άντζελες